Лекцыя № 11

ЛІТАРАТУРНЫ ПРАЦЭС ЯК СІСТЭМА

1. Літаратурны працэс: шырокае і вузкае разуменне. Асноўныя тэрміны і паняцці.

Літаратурны працэс – гістарычнае развіццё  сусветнай літаратуры ў цэлым і нацыянальных літаратур у прыватнасці, іх сувязі, узаемадзеянне, узаемаўплы, фарміраванне традыцый. 

Тэрмінам літаратурны працэс абазначаюцца
па-першае, літаратурнае жыццё пэўнай краіны і эпохі (ва ўсёй сукупнасці яе з’яў і фактаў), 
па-другое, шматвяковае развіццё літаратуры ў глабальным, сусветным маштабе.

Літаратурны працэс цесна звязаны 
· з грамадска-палітычнымі абставінамі, 
· пануючай ідэалогіяй у краіне, 
· з філасофскай думкай, 
· этычнымі прынцыпамі і эстэтычнымі ідэаламі пэўнага часу,
·  з распрацаванасцю літаратурнай мовы 
· і развіццём розных відаў мастацтва. ... 

Для літаратурнага працэсу характэрны такія прыкметы, 
· як масавасць і бесперапыннасць літаратурных з'яў і фактаў, 
· пісьменніцкія ўзаемасувязі і ўзаемаўплывы, 
· пераемнасць і развіццё літаратурна-мастацкіх традыцый.

У кожны гістарычны момант літаратурны працэс уключае ў сябе 
· як самі мастацкія творы, сацыяльна, ідэалагічна і эстэтычна неаднародныя і рознаякасныя -- ад высокіх узораў да эпігонскай, бульварнай ці масавай літаратуры, 

· так і формы іх грамадскага 
публікацыі, выданні, літаратурную крытыку, водгукі вядомых дзеячаў культуры, мастацтва, палітыкаў, а таксама звычайных чытачоў, выказаныя з пэўнай нагоды і апублікаваныя ў друку альбо занатаваныя ў мемуарах ці эпісталярнай літаратуры. 



Неад'емнымі кампанентамі літаратурнага працэсу апошніх стагоддзяў сталі 
· як факты літаратурнага «самапазнання» эпохі (праграмы літаратурнай творчасці, літаратурныя маніфесты), 
· так і барацьба розных ідэйна-мастацкіх напрамкаў і плыней».

Тэрміны і паняцці.
Тэорыя літаратурнага працэсу асэнсоўваецца з дапамогай цэлага шэрагу паняццяў-тэрмінаў, наконт змястоўнага напаўнення якіх няма поўнага адзінства ў асяроддзі літаратуразнаўцаў.

Характарыстыку паняццяў-тэрмінаў тэорыі літаратурнага працэсу, звычайна пачынаюць з літаратурна-мастацкага альбо творчага метаду. 

Пад ім, піша В. Рагойша, падразумяваецца «сістэма гістарычна абумоўленых творчых прынцыпаў, якімі мастакі, блізкія па сваіх ідэйна-мастацкіх пазіцыях, кіруюцца пры адборы, абагульненні і ацэнцы жыццёвых з'яў». 

Паводле М. Мешчараковай, мастацкім метадам называецца 
Цытата «асаблівы тып вобразнага бачання свету (канцэпцыя свету і чалавека); 
гістарычна сфарміраваны спосаб адлюстравання (узнаўлення і перастварэння, тыпізацыі) рэчаіснасці; 
агульны прынцып адбору, абагульнення і ацэнкі жыццёвага матэрыялу, выяўлення ў ім галоўнага і яго мастацка-вобразнага адлюстравання; 
агульны тып падыходу пісьменніка да рэчаіснасці. 

Такім чынам
Паняцце мастацкага метаду ўключае ў сябе: 
1) прынцыпы мастацкага адбору; 
2) спосабы мастацкага абагульнення; 
3) прынцыпы эстэтычнай ацэнкі рэчаіснасці з пазіцый ідэалу; 
4) прынцыпы мастацкага ўвасаблення рэчаіснасці ў творах мастацтва».

Класіцызм
Сентыменталізм
Рамантызм
Рэалізм
Натуралізм
 
Мастацкі метад «бывае рэалістычны і нерэалістычны, прадуктыўны (які фарміруе мастацкую сістэму) і непрадуктыўны (які ўтварае адзін літаратурны напрамак)». 

Гісторыя развіцця сусветнага прыгожага пісьменства ведае такія мастацкія (творчыя) метады, 
· як барока, 
· класіцызм, 
· сентыменталізм, 
· рамантызм, 
· рэалізм, 
· натуралізм, 
· мадэрнізм 
· сёння можна ўжо гаварыць пра постмадэрнізм.
На аснове ледзь ці не ўсіх з гэтых творчых метадаў утварыліся адпаведныя літаратурныя напрамкі ў сваім канкрэтным стылявым выяўленні (так зв. «вялікія» стылі, паводле Дз. Ліхачова). 

Унутры літаратурных напрамкаў (альбо як адгалінаванні ад іх) часам узнікаюць 
· літаратурныя плыні (грамадзянская плынь у рускім рамантызме; імпрэсіянізм, футурызм і інш. у мадэрнізме),
· групоўкі («Бура і націск», «Гёцінгенскі гай» у Германіі, «Арзамас» у Рассіі, «Маладняк», «Полымя», «Узвышша» ў Беларусі) 
· і школы («азёрная школа» ў англійскім рамантызме, кубафутурызм у рускім футурызме і інш.). 

Самым буйным утварэннем, у якім (ці ў межах якога) развіваецца пераважная большасць літаратуры цэлага кантынента альбо наогул усяго свету ў пэўны эпахальны адрэзак часу (перыяд), лічыцца мастацкая сістэма. 
Мастацкая сістэма гэта (цытата) -- «спецыфічна мастацкая разнавіднасць гістарычна ўтворанага тыпа грамадскай свядомасці і дзейнасці, якая валодае сваімі змястоўнымі кампанентамі і сваім тыпам сувязей паміж імі, а значыць, і сваімі самымі агульнымі асаблівасцямі мастацкай формы». 

І. Волкаў вылучае ў гісторыі сусветнага мастацтва і літаратуры такія мастацкія сістэмы, як 
· антычная класіка, 
· гуманістычная літаратура Адраджэння, 
· класіцызм, 
· літаратура Асветніцтва ХVІІІ ст., 
· рамантызм, 
· рэалізм, 
· мадэрнізм.  Тут няма барока, сентыменталізму, натуралізму.

Літаратурны працэс у глабальным (сусветна-гістарычным) маштабе даследуе параўнальна-гістарычнае літаратуразнаўства. 

Пры параўнальна-гістарычным вывучэнні літаратуры выяўляюцца даволі сур’ёзнымі і цяжка вырашальнымі менавіта пытанні тэрміналогіі.

Традыцыйныя міжнародныя літаратурныя агульнасці – супольнасці – (класіцызм, Асветніцтва і г.д.) называюць 
то літаратурнымі плынямі, 
то літаратурнымі напрамкамі, 
то мастацкімі сістэмамі. 

Пры гэтым тэрміны “літаратурная плынь” і “літаратурны напрамак” часам напаўняюцца і больш вузкім, канкрэтным сэнсам. 

Так, у працах Г.М. Паспелава 
літаратурныя плыні – гэта праламленне ў творчасці пісьменнікаў і паэтаў пэўных грамадскіх поглядаў (светапоглядаў, ідэалогій),
 а напрамкі – гэта пісьменніцкія групоўкі, што ўзніклі на аснове светапогляду і асобных праграм мастацкай дзейнасці (выказаных у трактатах, маніфестах, лозунгах). 
Плыні і напрамкі ў гэтым значэнні слоў – гэта факты асобных нацыянальных літаратур, але не міжнародныя агульнасці.   

Міжнародныя літаратурныя супольнасці, агульнасці, (мастацкія сістэмы, як іх называў І.Ф. Волкаў) 
выразных храналагічных рамак не маюць: 
нярэдка ў адну і тую ж эпоху суіснуюць розныя літаратурныя і агульнамастацкія “напрамкі”, што сур’ёзна абцяжарвае іх сістэмны, лагічна ўпарадкаваны разгляд. Асабліва ў пераходны перыяд, на стыку.

Барыс . Г. Рэвізаў пісаў:  «Какой-нибудь крупный писатель эпохи романтизма может быть классиком (классицистом. — В.Х.) или критическим реалистом, писатель эпохи реализма может быть романтиком или натуралистом»
. 
Літаратурны працэс канкрэтнай краіны і канкрэтнай эпохі да таго ж не зводзіцца да суіснавання літаратурных плыняў і напрамкаў. 

М.М. Бахцін небеспадстаўна перасцерагаў навукоўцаў ад “звядзення” літаратуры таго ці іншага перыяду “да павярхоўнай барацьбы таго ці іншага напрамкаў”. Пры вузка накірункавым падыходзе да літаратуры, адзначае вучоны, найбольш важныя яе аспекты, “якія вызначаюць творчасць пісьменнікаў, застаюцца не раскрытымі”.
 (Заўважым, што “галоўнымі героямі” літаратурнага працэсу Бахцін лічыў жанры). 

Жанры:
Класіцызм: трагедыя, ода, паэма-эпапея, камедыя
Сентыменталізм: элегія, ідылія пасланне
Рамантызм: гістарычны раман, ліра-эпічная паэма, фантастычная аповесць.

Літаратурнае жыццё ХХ ст. пацвярджае гэтыя меркаванні: многія пісьменнікі (М. Булгакаў, А. Платонаў) ажыццяўлялі свае творчыя задачы, знаходзячыся ў баку ад сучасных ім літаратурных груповак. 

Заслугоўвае ўвагі гіпотэза Д. Ліхачова, у адпаведнасці з якой паскарэнне тэмпу змены напрамкаў у літаратуры нашага часу – гэта «выразительный знак их приближающегося конца». Змена Міжнародных літаратурных плыняў (мастацкіх сістэм), як відаць, далёка не вычэрпвае сутнасці літаратурнага працэсу (ні заходнееўрапейскага, ні тым больш сусветнага). 

Пры вывучэнні літаратурнага працэсу вучоныя абапіраюцца і на іншыя тэарэтычныя паняцці, у прыватнасці – стылю. 
Міжнародныя літаратурныя агульнасці Д. Ліхачаў называў «великими стилями». 

На працягу апошніх гадоў вывучэнне літаратурнага працэсу ў глабальным маштабе ўсё відавочней вымалёўваецца як распрацоўка гістарычнай паэтыкі. Прадмет гэтай навуковай дысцыпліны, якая існуе ў складзе гістарычнага літаратуразнаўства, – эвалюцыя славесна-мастацкіх форм, а таксама творчых прынцыпаў пісьменнікаў: іх эстэтычных установак і мастацкага светапогляду.

Заснавальнік і стваральнік гістарычнай паэтыкі А.Н. Весялоўскі вызначыў яе прадмет наступнымі словамі: «эволюция поэтического сознания и его форм». Апошнія дзесяцігоддзі свайго жыцця вучоны прысвяціў распрацоўцы гэтай навуковай дысцыпліны (“Тры раздзелы гістарычнай паэтыкі”, артыкулы пра эпітэт, эпічныя паўторы, псіхалагічны паралелізм, незавершанае даследаванне “Паэтыка сюжэтаў”).  У рэчышчы традыцый Весялоўскага працаваў М. Бахцін. 
У 1980-я гады распрацоўка гістарычнай паэтыкі становіцца яшчэ больш актыўнай.

Стадыяльнасць літаратурнага развіцця
Літ. працэс існуе як змена пэўных этапаў, ці перыядаў,  мастацка-гістарычнага развіцця. 
У пэўныя эпохі ў л-ры розных народаў узнікалі агульныя (падобныя і блізкія) якасці і рысы. Іх Г.Паспелаў назваў стадыяльнымі агульнасцямі нацыянальных літаратур. 
Ва ўзнікненні стадыяльных агульнасцей, канкрэтызаваных нацыянальнымі асаблівасцямі літаратур розных народаў, даследчык бачыць асноўную заканамернасць сусветнага літ. працэсу.
Сусветная літ-ра мае багатую гісторыю развіцця, якая характарызуецца перыядамі ўзлётаў і заняпадаў. 
А ў цэлым адбываецца паступальнае развіццё. 
Праўда, у ХХ ст. узніклі канцэпцыі пра “канец мастацтва”, нібыта яно ўсё магчымае ўжо сказала. Наш час увогуле характарызуецца песімістычнымі прагнозамі адносна будучыні. 

Асноўныя стадыі-этапы ў гісторыі сусветнага прыгожага пісьменства.

У літаратуразнаўстве ўжо даволі даўно стала своеасаблівай аксіёмай сцверджанне, што сусветная літаратура валодае стадыяльнасцю ў сваім развіцці. 
Стадыі сусветнага літаратурнага працэсу звычайна суадносяцца з асноўнымі этапамі сацыяльна-гістарычнага і культурнага развіцця чалавецтва. У сувязі з гэтым вылучаюцца літаратуры 
· старажытныя, 
· сярэдневяковыя 
· літаратуры Новага часу з іх уласнымі этапамі (услед за Адраджэннем -- барока, класіцызм, Асветніцтва з яго сентыменталісцкім адгалінаваннем, рамантызм і, урэшце, рэалізм, з якім з канца ХІХ ст. суіснуе і даволі паспяхова канкурыруе мадэрнізм.

Гэтая традыцыйная схема сусветнага літаратурнага працэсу з'яўляецца, на думку Валянціна Халізева, недасканалай, бо «з'арыентавана ў асноўным на заходнееўрапейскі культурна-гістарычны вопыт», хварэе на «еўропацэнтрызм». 

Па гэтай прычыне ён прапаноўвае ўзяць на ўзбраенне новую канцэпцыю расійскіх вучоных, выкладзеную ў калектыўным артыкуле 1994 г. «Катэгорыі паэтыкі ў змене літаратурных эпох». 

Дадзеная канцэпцыя дапаўняе, а месцамі і пераглядае звыклыя ўяўленні аб стадыях літаратурнага развіцця. 
«У ёй у большай меры, чым раней, улічваюцца, 
па-першае, спецыфіка славеснага мастацтва і, 
па-другое, вопыт нееўрапейскіх рэгіёнаў і краін». 

Згодна з калектыўнай канцэпцыяй расійскіх вучоных, у сусветным літаратурным працэсе вылучаюцца тры стадыі.

Першая стадыя -- гэта архаічны перыяд, на працягу якога панавала фальклорная традыцыя. 
На дадзеным этапе міфапаэтычная мастацкая свядомасць пераважае над усім. 
Акрамя таго, ён характарызуецца адсутнасцю рэфлексіі (разважанняў) над слоўным мастацтвам, а па гэтай прычыне ў ім няма ні літаратурнай крытыкі, ні тэарэтычных штудый, ні мастацка-творчых праграм. 

Усё гэта якраз і з'яўляецца на другой стадыі, 
пачатак якой паклала літаратурнае жыццё Старажытнай Грэцыі сярэдзіны І тысячагоддзя да н. э. 
Дадзены этап у сусветнай літаратуры працягваўся аж да сярэдзіны ХVІІІ cт. 

Ён адзначаны ў першую чаргу перавагай традыцыяналізму мастацкай свядомасці і «паэтыкі стылю і жанру»:
 пісьменнікі арыентаваліся, як правіла, 
на зараней выпрацаваныя, гатовыя формы мовы ў адпаведнасці з нормамі рыторыкі 
і былі практычна поўнасцю залежнымі ад жанравых канонаў. 

У рамках другой стадыі, у сваю чаргу, вылучаюцца два этапы, мяжой паміж якімі з'яўляецца Адраджэнне (зазначым, што гаворка тут ідзе пераважна аб еўрапейскай мастацкай культуры).
 
На другім з гэтых этапаў, які прыйшоў на змену сярэднявеччу, літаратурная свядомасць робіць крок ад безасабовага пачатку да асабовага (хоць яшчэ і ў рамках традыцыяналізму); літаратура ў большай сваёй масе становіцца свецкай.
І, нарэшце, на трэцяй стадыі, якая пачалася з эпохі Асветніцтва, на авансцэну выходзіць «індывідуальна-творчая свядомасць». 

З гэтага часу ў літаратуры дамінуе «паэтыка аўтара», а не жанру і стылю. 
На дадзеным этапе літаратура, як ніколі раней, збліжаецца з непасрэдным і канкрэтным быццём чалавека, пранікаецца яго турботамі, думкамі, пачуццямі. Наступае эпоха індывідуальна-аўтарскіх стыляў; літаратурны працэс у сваім развіцці абумоўліваецца ў першую чаргу пісьменнікамі, а таксама акаляючай іх рэчаіснасцю. 

Праблема паскоранасці ў літаратуры: станоўчыя і адмоўныя аспекты паскоранага развіцця мастацтва слова (на прыкладзе (на пракладзе беларускай літаратуры ХІХ ст.)

Паскоранасць у развіцці літаратуры – унутраная заканамернасць існавання некаторых нацыянальных літаратур, што доўгі час развіваюцца ў неспрыяльных грамадска-палітычных умовах. 

Гэты працэс уласцівы многім народам Лацінскай Амерыкі, Афрыкі і Азіі, якія доўга знаходзіліся на стадыі запаволеных гістарычных змен.
Народы з высокім узроўнем культурнага развіцця зведалі ў мінулым працэс сацыяльнай, духоўнай і культурнай паскоранасці. 
Паскорана развівалася і літаратура многіх славянскіх народаў: балгар, чэхаў, славакаў, сербаў, харватаў, славенцаў, чарнагорцаў, а таксама беларусаў і ўкраінцаў. 

Працэсу паскоранасці папярэднічае ўплыў больш развітых літаратур, асабліва роднасных і блізкамоўных (для беларускай літаратуры гэта руская, украінская і польская літаратуры). 

Паскораны характар развіцця беларускай літаратуры першым адчуў М. Багдановіч: “... за восем-дзевяць год свайго праўдзівага існавання наша паэзія прайшла ўсе шляхі, а пачасці і сцежкі, каторыя паэзія еўрапейская пратаптывала болей ста год. З нашых вершаў можна было б лёгка зрабіць “кароткі паўтарыцельны курс” еўрапейскіх пісьменніцкіх напрамкаў апошняга веку. Сентыменталізм, рамантызм, рэалізм, натуралізм, урэсьце, мадэрнізм – усё гэтае, іншы раз нават у іх розных кірунках, адбіла наша паэзія, праўда, найчасцей бегла, няпоўна, але ўсё ж такі адбіла. Вялікую ўнутраную рухавасць мае яна – аб гэтым не можа быць і споркі”.
Паскоранасць – гэта адступленне ад заканамернасцей класічнага развіцця літаратур, якое суправаджаецца сцяжэннем і нават выпадзеннем асобных перыядаў эстэтычнай эвалюцыі, уласцівай развітым літаратурам, змяшэннем і недастатковай выяўленасцю метадаў і стыляў. 
Напрыклад, у беларускай літаратуры класіцызм не стаў акрэсленым напрамкам, рамантычны напрамак выявіўся ў ёй няпоўна і суіснаваў адначасова з рэалізмам. 
В. Каваленка: “Паскорананасць – унутранае супраціўленне літаратуры неспрыяльным умовам развіцця. Гэта вымушаны стан літаратуры, хоць разам з тым прыкмета жывой і актыўнай свядомасці народа. Паскоранае развіццё і як яго вынік здольнасць не страчваць эстэтычнай блізкасці па агульных крытэрыях з перадавымі літаратурамі – абарончы ўнутраны сродак, які памагаў беларускай літаратуры выстаяць перад асіміляцыйнай палітыкай царскіх улад, гарантаваў ёй самабытны шлях развіцця”. 

Працэсу паскоранасці ўласцівы “дагон”. Літаратура, якая “даганяе”, каб не ператварыцца ў адсталую, спяшаецца за развіццём эстэтычнай свядомасці чалавецтва, але ў яе няма магчымасцей і часу для грунтоўнага і працяглага засяроджання на вырашэнні мастацкай задачы, а спешка пры недахопе і слабасці творчых сіл звязана з незавершанасцю ідэйна-эстэтычных з’яў, разрэджанасцю літаратурнага працэсу, малалікасцю мастацкіх твораў. Пры паскоранасці, каб хутчэй замацавацца на лініі новага рубяжа, дасягнутымі развітымі літаратурамі свету, “пераскокваюцца” цэлыя этапы літаратурнага развіцця, аднак прапушчаны, неасвоены этап страчваецца не заўсёды. 
Пры спрыяльных грамадскіх умовах мастацтва актывізуецца, набліжаецца да “нармальных” тэмпаў развіцця, яго творчыя сілы большаюць, і яно атрымлівае магчымасць як бы вярнуцца назад, падцягнуць і асвоіць упушчанае.

Дыскрэтнасць. Дыскрэтны – з перапынкамі, які складаецца з асобных частак.
Такім быў лёс беларускай літаратуры.
Перыядызацыя сусветнай літаратуры
Антычная (8 ст. да н.э. – 3 ст. н.э. 
Сярэдневяковая (5 - 113 в.)
Эпохі Адраджэння (14- 17 ст.)
Эпохі класіцызму (17 ст.)
Эпохі Асветніцтва (18 ст.)
Рамантызму (пачатак - сярэдзіна 19 ст.)
Крытычны рэалізм (сярэдзіна - канец 19 ст.)
Літаратура памежжа стагоддзяў (кан. 19 - пач 20 ст.)
Літ. 1-й пал. 20ст.
Літ. 2-й пал. 20 ст.
Літ. постмадэрнізму 
Усё!

Пытанні і заданні для самаправеркі:
1. Сфармулюйце азначэнне літаратурнага працэсу.
2. Назавіце асноўныя прыкметы літаратурнага працэсу.
3. Што вы разумееце пад паняццем літаратурна-мастацкі, або творчы, метад?
4. Назавіце вядомыя вам мастацкія (творчыя) метады.
5. Што азначае паняцце літаратурны напрамак?
6. Чаму адны метады называюць прадуктыўнымі, а іншыя –непрадуктыўнымі?
7. Што абазначае паняцце “мастацкая сістэма”?
8. Назавіце стадыі-этапы ў гісторыі прыгожага пісьменства.
9. Як вы разумееце праблему паскоранасці ў літаратуры?
10. Назавіце асноўныя перыяды сусветнага літаратурнага працэсу.

